[{"text_idx": "#000005", "text": "Dylai plant a phobl ifanc Cymru allu uniaethu a\u0302\u2019r llyfrau maen nhw\u2019n eu darllen, gweld teuluoedd a sefyllfaoedd sy\u2019n debyg i\u2019w bywydau eu hunain, a dod o hyd i fodelau ro\u0302l yn eu hoff gymeriadau. Dim ond 9% o\u2019r llyfrau plant a gyhoeddwyd yn y DU dros y pedair blynedd diwethaf sy\u2019n cynnwys cymeriadau o liw*. Ynghyd a\u0302 phartneriaid strategol, bydd Llenyddiaeth Cymru yn parhau i fynd i\u2019r afael a\u0302\u2019r anghydraddoldeb a\u2019r dangynrychiolaeth hon o fewn diwylliant llenyddol Cymru trwy gynnig cyrsiau hyfforddi a mentora, llwyfannu cyfleoedd, cyngor gyrfa, a chyfeirio gwybodaeth neu gyfleoedd at awduron sy\u2019n cael eu tangynrychioli."}, {"text_idx": "#000006", "text": "Erbyn hyn, mae\u2019r grw\u0302p o awduron a ddewiswyd newydd orffen eu hwythnos breswyl yn Nhy\u0302 Newydd, rhwng 21 \u2013 25 Mawrth. Yn ystod y cwrs, cawsant weithdai niferus a sesiynau un-i-un gyda\u2019r tiwtoriaid arobryn, Patience Agbabi a Jasbinder Bilan, yn ogystal a\u0302 phrofi dau weithdy diwydiant yng nghwmni Simran Sandhu, golygydd llyfrau plant gyda Macmillan; Leonie Lock, golygydd gyda Firefly Press, ac Alex Wharton, a gyhoeddodd gyfrol o gerddi i blant yn ddiweddar, Daydreams and Jellybeans gyda gwasg Firefly."}, {"text_idx": "#000008", "text": "Ymchwilydd teledu ac ysgrifenydd creadigol yw Alexia J.A Barrett, sydd yn byw yng Nghaerdydd. Yn 2020, fe raddiodd o Brifysgol Caerdydd a phenderfynu dilyn ei breuddwydion i fyd y cyfrangau a\u2019r byd ysgrifennu. Yn 2020, cyhoeddodd Alexia ei nofel ffanasi gyntaf, A Gatekeeper and the Celestial Sovereign (hunan-gyhoeddedig, 2020) dan y ffug-enw, M.Lexi. Bellach yn 2022, mae hi\u2019n gweithio ar nofel fer ac ar le\u0302n micro tra\u2019n parhau i weithio gyda Wildflame Productions ar raglenni ffeithiol. Mae Alexia wedi ysgrifennu cyfres o straeon plant yr hoffai eu cyhoeddi ac mae ar hyn o bryd yn chwilio am asiant."}, {"text_idx": "#000009", "text": "Daw\u2019r awdur a\u2019r cyfathrebwr Jade E. Bradford o Swydd Hertford, ond mae bellach yn byw yn ne Cymru. Yn gweithio yn llawn amser yn y maes tai cymdeithasol, mae Jade yn teimlo\u2019n angerddol dros faterion cyfiawnder cymdeithasol a chynrychioli lleisiau sy\u2019n cael eu ymylu drwy ei gwaith. Bu Jade yn rhan o raglen Egin Awduron Llenyddiaeth Cymru yn 2021. Mae gan Jade radd MA mewn ysgrifennu creadigol, a\u2019i hoffter pennaf yw straeon byrion i bob oed, a ffuglen pobl ifainc sy\u2019n canolbwyntio ar hapusrwydd merched du."}, {"text_idx": "#000011", "text": "Awdur Cymreig-Cape Verdaidd yw Nia Morais, sydd yn byw yng Nghaerdydd. Mae lot o\u2019i gwaith yn canolbwyntio ar thema\u0302u sydd yn ymwneud a\u0302 thema\u0302u o hunaniaeth a goroesi. Cyhoeddwyd ei drama gyntaf, Crafangau, fel drama sain gyda Theatr y Sherman yn 2020, a\u2019i ail-gyhoeddi fel drama lwyfan yn haf 2021. Hi yw Awdur Preswyl Theatr y Sherman ar gyfer 2022, a bu hefyd yn rhan o raglen Cynrychioli Cymru Llenyddiaeth Cymru 2021-22. Mae hi wedi cyhoeddi straeon byrion, cerddi a blogs."}, {"text_idx": "#000014", "text": "Mae Sashawne Smith yn awdur Saesneg ac yn Beiriannydd Sifil. Graddiodd o Brifysgol Caerdydd yn 2021 ac mae hi ar hyn o bryd yn dilyn MA mewn Ysgrifennu Creadigol. Mae hi\u2019n Ysgolor Curtis Brown, ac yn gweithio ar ei nofel gyntaf ar hyn o bryd. Cymerodd ran yn rhaglen Egin Awduron Llenyddiaeth Cymru yn 2021. Gellir dod o hyd i\u2019w geiriau mewn cylchgronau barddoniaeth ar-lein amrywiol ac yn Black Ballad yn y dyfodol agos."}, {"text_idx": "#000015", "text": "Genetegydd meddygol yw Dr. Surabhi Kandaswamy, sy\u2019n gweithio ar hyn o bryd fel Darlithydd Genomeg Glinigol ym Mhrifysgol Manceinion. Fel awdur, mae gan Surabhi ddiddordeb mewn dogfennu treftadaeth ddiwylliannol pobl drawsrywiol ledled y byd gan ganolbwyntio ar grwpiau Du, Asiaidd a Lleiafrifoedd Ethnig. Mae ganddi ddiddordeb mewn dod a\u0302 phrofiadau bywyd unigryw yn canolbwyntio ar leiafrifoedd rhyw i lyfrau prif ffrwd, gan anelu at greu cymuned gynhwysol gyda derbyniad, undod ymhlith amrywiaeth. Diddordebau Surabhi yw crefftau, gwau, braslunio, beicio a garddio."}]